Hardråde skal ha blitt gravlagt på Elgeseter

Ifølge skriftlige kilder skal vikingkongen Harald Hardråde være begravd i dette klosteret. Etter han falt i slaget ved Stamford Bridge i 1066 ble han først gravlagt i Mariakirken i Trondheim, og senere flyttet til Elgeseter kloster.

Arkeologene har funnet steinkonstruksjoner som kan være et gravkammer, i det som var koret i klosterkirken. Konstruksjonene kan eventuelt også være spor av et alter med foranliggende trapp eller andre former for konstruksjoner tilhørende kirkebygget.

Riksantikvaren godkjenner nærmere undersøkelser

Riksantikvaren har nå gitt tillatelse til å utvide utgravningen, slik at disse konstruksjonene kan undersøkes nærmere. Arkeolog og prosjektleder Chris McLees er glad for muligheten til å undersøke disse konstruksjonene nærmere.

– Hvis konstruksjonen vi har funnet er et gravkammer, så tyder plasseringen rett foran alteret på at det er gravplassen til en viktig person. Med bakgrunn i at Elgeseter klosterkirken er gravkirken til Kong Harald Hardråde kan vi ikke utelukke at et så sentralt plassert gravkammer kan inneholde levningene etter selve kongen.

Hvis det viser seg å være et gravkammer som ligger rett under asfalten i Klostergata, vil Riksantikvaren gjøre en ny vurdering av veien videre og hva som er den beste bevaringen av kulturminnet.